
	ΣΤΟΥ ΠΟΘΟΥ ΤΟ ΚΑΜΙΝΙΝ
Η ποίηση που γίνεται τραγούδι

Ελληνική και Κυπριακή ποίηση μελοποιημένη από τον Γιώργο Κουρουπό

στο Σπίτι της Κύπρου

Την Τετάρτη 20 Μαρτίου 2019 το Σπίτι της Κύπρου, η Ομοσπονδία Κυπριακών Οργανώσεων Ελλάδας και η Ένωσις Κυπρίων Ελλάδος διοργάνωσαν την εκδήλωση, «ΣΤΟΥ ΠΟΘΟΥ ΤΟ ΚΑΜΙΝΙΝ - Η ποίηση που γίνεται τραγούδι». Ελληνική και Κυπριακή ποίηση μελοποιημένη από τον Γιώργο Κουρουπό.
«Η ευαισθησία και η πνευματικότητα της μουσικής του Γιώργου Κουρουπού, ακολουθώντας κάθε φορά την ιδιαιτερότητα της ποιητικής γραφής, αναδεικνύουν την ποιητικότητα της Μεσογείου» είπε η Μορφωτική Σύμβουλος κ. Νάντια Στυλιανού καλωσορίζοντας τους παρευρισκόμενους και τους συντελεστές της εκδήλωσης.
Σύντομο χαιρετισμό απηύθυναν ο Πρόεδρος της Ομοσπονδίας Κυπριακών Οργανώσεων Ελλάδας κ. Γιώργος Συλλούρης και ο Πρόεδρος της Ένωσης Κυπρίων Ελλάδος κ. Λεωνίδας Μασσοστασής οι οποίοι συνεχάρησαν τους συντελεστές και ιδιαίτερα τον συνθέτη Γιώργο Κουρουπό για την ποιοτική μουσική και το πολυσήμαντο έργο του.
Στη συνέχεια η σοπράνο Άρτεμις Μπόγρη, ο Γιάννης  Τσανακαλιώτης στο πιάνο,  ο Γιάννης Σαμπροβαλάκης, κλαρινέτο, ο Ηλίας Σδούκος, βιόλα και η ποιήτρια Ιουλίτα Ηλιοπούλου με την απαγγελία ποιημάτων ταξίδεψαν το πολυπληθές κοινό με τραγούδια σε Κυπριακή ποίηση του 16ου αιώνα, με κορυφαία ποιήματα του εικοστού αιώνα, αλλά και με τραγούδια για φωνή και πιάνο σε ποίηση Σαπφούς, Διονυσίου Σολωμού, Οδυσσέα Ελύτη, Ανδρέα Εμπειρίκου, Λεωνίδα Κακάρογλου, Ιουλίτας Ηλιοπούλου καθώς και με τραγούδια σε ποίηση Φεντερίκο Γκαρθία Λόρκα, μεταφρασμένη από τον Ανδρέα Αγγελάκη.
Οι θεατές οι οποίοι παρακολούθησαν με αμείωτο ενδιαφέρον καθ’ όλη την διάρκεια της παράστασης, επιβράβευσαν τον συνθέτη και τους συντελεστές με παρατεταμένο χειροκρότημα.

